કોંગ્રેસના અધિવેશનમાં એક જ સૂર હતો કે હવે બદલાવ આવશે. આજે સવારથી સોશિઅલ મિડીયામાં કોંગ્રેસે હેશટેગ આપ્યો હતો કે #ChangeIsNow ત્યારે હવે સવાલ થાય કે શું ફેરફાર આવશે ખરો…? કોંગ્રેસ બેઠી થશે..? રાહુલ ગાંધીના નેતૃત્વમાં 2019માં સત્તા પર કોંગ્રેસ આવશે ખરી..? કોંગ્રેસ સતત હારનો સ્વાદ ચાખીને તેમાથી પાઠ ભણીને રાહુલ ગાંધી અને સોનિયા ગાંધી કોંગ્રેસને ફરીથી બેઠી કરવા મેદાનમાં પડ્યા છે. તો સામે ભાજપ દેશને કોંગ્રેસમુક્ત કરવાની ઝૂંબેશ ચલાવી રહ્યું છે. હવે આ વાત એવા સમયે આવી છે કે ટીડીપીએ મોદી સરકારનો સાથ છોડયો છે, અને અવિશ્વાસનો પ્રસ્તાવ આવ્યો છે. રાજકીય અસ્થિરતાના માહોલમાં કોંગ્રેસનું અધિવેશન મહત્વનું બની ગયું છે. 2019માં લોકસભાની ચૂંટણી પહેલા કોંગ્રેસને નવું જોમ અને નવો પ્રાણ ફૂંકવા માટે આજે શનિવારે દિલ્હીમાં ઈન્દિરા ગાંધી સ્ટેડિયમમાં કોંગ્રેસનું અધિવેશન યોજાયું હતું, જેમાં રાહુલ ગાંધી અને સોનિયા ગાંધીએ યુવા નેતાઓની સાથે જૂના જોગીઓને યાદ કર્યા હતા, અને જૂના જોગીઓ વિના પાર્ટી ચાલવાની નથી, તે બધાને યાદ કરાવ્યું હતું. રાહુલ ગાંધીએ તો જૂના જોગીઓને સાથે લઈને ચાલવાનું વચન સુધ્ધા આપી દીધું છે. કે યુવાનો રસ્તા બતાવવાનું કામ બુઝર્ગો કરશે. અત્યાર સુધી કોંગ્રેસે જૂના લોકોને કિનારે કર્યા હતા, જૂના કોંગ્રેસીઓના હાથ કયાંક ભષ્ટ્રાચારમાં તો કયાંક કૌભાંડોમાં ખરડાયેલા હતા. મનમોહનસિંહના રાજમાં ખુબ મોટા કૌભાંડો થયા, દેશની પ્રજાએ કોંગ્રેસને જાકારો આપી બીજો ઓપ્શન પસંદ કર્યો હતો. હવે કોંગ્રેસ સત્તા પર આવવા માટે તરફડિયા મારી રહી છે. કોંગ્રેસના બે દિવસના મહાઅધિવેશનના ઉદઘાટન સેશનમાં રાહુલ ગાંધી અને સોનિયા ગાંધીએ મોદી સરકારની ભરપેટ ટીકા કરી હતી. અને કહ્યું હતું કે દેશ અત્યારે વહેંચાઈ ગયો છે. એક વ્યક્તિને બીજા વ્યક્તિ સાથે લડાવાઈ રહ્યો છે. દેશમાં ગુસ્સો ફેલાવામાં આવી રહ્યો છે. પણ આ જે હાથનું નિશાન છે તે દેશને જોડવા અને આગળ લઈ જવાનું કામ કરી શકે છે.